**דוקטור לפילוסופיה** (**PhD**, או **DPhil**; בלטינית Philosophiae Doctor) הוא התואר האקדמי הגבוה ביותר המוענק על ידי האוניברסיטאות ברוב המדינות בעולם. תואר דוקטור לפילוסופיה (PhD) מוענק בתוכניות בכל שטחי הלימוד האקדמי. תואר דוקטור לפילוסופיה הוא לעיתים קרובות אחת מן הדרישות לתעסוקה כמרצה באוניברסיטה, חוקר או מדען בתחומים רבים. אנשים המחזיקים בתואר דוקטור לפילוסופיה יכולים, במקרים רבים, להשתמש בתואר "דוקטור" (לעיתים קרובות נכתב בראשי תיבות "ד"ר"). במדינות שאינן דוברות אנגלית יש והתואר נכתב "Dr. Phil", או כסיומת לשם "PhD".

דרישות אקדמיות למתן תואר הדוקטור משתנות במידה ניכרת בין מדינות ומוסדות שונים ואף בתקופות זמן שונות. במהלך לימודיו לתואר דוקטור לפילוסופיה הסטודנט נקרא תלמיד לדוקטורט. תלמיד אשר סיים את כל דרישות הקורסים לתואר, עמד בבחינות הידע המקצועי ונמצא בתקופת המחקר על עבודת הגמר מכונה לעיתים דוקטורנט או מועמד לתואר דוקטור. קיימים מוסדות המעניקים לתלמיד אשר הגיע לשלב זה תואר "מועמד לפילוסופיה" (C. Phil).

מועמד לתואר דוקטור לפילוסופיה חייב להגיש עבודת גמר, המכונה תזה או דיסרטציה, המכילה מחקר אקדמי מקורי, הראוי באופן עקרוני לפרסום בירחון מקצועי שבו ביקורת עמיתים. במדינות רבות המועמד לתואר דוקטור לפילוסופיה חייב להגן על עבודת הגמר לפני צוות של מומחים שמונו על ידי האוניברסיטה בה הוא לומד. יש אוניברסיטאות המעניקות אף סוגים אחרים של תואר דוקטור בנוסף לתואר דוקטור לפילוסופיה, דוקטור לאמנות המוזיקה (DMA), דוקטור לחינוך (Ed.D) ועוד. בשנת 2005 קבע איגוד האוניברסיטאות האירופי את עקרונות זלצבורג, עשרת העקרונות הבסיסיים להענקת תואר שלישי, זאת במסגרת תהליך בולוניה להאחדת הסטנדרטים להשכלה גבוהה באירופה. בשנת 2016 נוספו עליהם עקרונות פירנצה, שבעה עקרונות בסיסיים להענקת תואר דוקטור בתחום האמנויות אשר נוסחו על ידי ההתאחדות האירופית של המוסדות לאמנויות ואומצו על ידי ההתאחדות האירופית של קונסרבטוריונים, האגודה הבינלאומית של בתי ספר לקולנוע וטלוויזיה, האיגוד הבינלאומי של אוניברסיטאות ומכללות לאמנות, עיצוב ומדיה, ועל ידי החברה למחקר אמנותי.

בהקשר של התואר "דוקטור לפילוסופיה" ותארים בעלי שם דומה, המונח "פילוסופיה" אינו מתייחס לתחום האקדמי של הפילוסופיה, אלא נעשה בו שימוש במובן רחב יותר בהתאם למשמעות היוונית המקורית, דהיינו, "אהבת החוכמה". ברוב מדינות אירופה, כל תחומי הלימוד האקדמי (היסטוריה, פילוסופיה, מדעי החברה, מתמטיקה, פילוסופיה של המדע ומדעי הטבע) להוציא תאולוגיה, משפטים, רפואה (שהם לימודים מקצועיים) היו מכונים באופן מסורתי כלימודי פילוסופיה. בגרמניה ובמדינות נוספות באירופה, הפקולטה לאמנויות הייתה ידועה בתור "הפקולטה לפילוסופיה".

התקדמות בקריירה
---------------

פוסט-דוקטורט הוא תקופת לימודים ומחקר עצמאי שנעשית אחרי קבלת תואר דוקטור. אדם העוסק במחקר במסגרת כזו נקרא פוסט-דוקטורנט.

בקריירה אקדמית, לאחר שחבר סגל בדרגת מרצה (המחזיק בתואר דוקטור) הוכיח את עצמו בתחומי המחקר ו/או מספר פרסומים (מדד המשתנה ממוסד אקדמי), מוענק לו התואר פרופסור.

טרמינולוגיה
-----------

ראשי התיבות המקובלים לתואר דוקטור לפילוסופיה הם PhD, מן הלטיני Philosophiae Doctor. התואר נהגה כשלוש אותיות נפרדות באלפבית הלטיני P, H, D. התואר DPhil מקורו בשפה האנגלית והוא תואר הניתן במספר קטן של אוניברסיטאות אנגליות, בהן אוניברסיטת אוקספורד, אוניברסיטת יורק ואוניברסיטת סאסקס.

קישורים חיצוניים
----------------

ויקישיתוף מדיה וקבצים בנושא **דוקטור לפילוסופיה** בוויקישיתוף

הערות שוליים
------------

1. ↑  *Graduate Courses*, University of Oxford
2. ↑  Dinham, S.; Scott, C. (2001). "The Experience of Disseminating the Results of Doctoral Research". *Journal of Further and Higher Education*. **25**: 45–55. doi:10.1080/03098770020030498.
3. ↑  Kirsti Koch Christensen (2005). "BOLOGNA SEMINAR: DOCTORAL PROGRAMMES FOR THE EUROPEAN KNOWLEDGE SOCIETY" (PDF). European Universities Association.
4. ↑
5. ↑  Sooyoung Chang, *Academic Genealogy of Mathematicians*, World Scientific, 2010, p. 183.

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007557943105171
* LCCN: sh85038715

 |